Hestafólk, hjólreiðafólk, skíðagöngumenn, hundaeigendur, ökumenn og fulltrúar annarra vegfarenda undirrituðu í morgun sáttmála og hrintu úr vör fræðsluverkefni. Hagsmunir hópanna hafa ekki alltaf farið saman og komið hefur til orðaskaks á stígum og í netheimum en nú horfir til betri vegar.
Áhugi á útivist hvers konar hefur stóraukist í faraldrinum og árekstrar virðast því tíðari. Vegfarendur fara óvarlega og fæla hesta, hestafólk eyðileggur skíðaslóða í gáleysi, hjólreiðafólk notar hestastíga í leyfisleysi og hestafólk hjólastíga. Á síðasta ári voru 160 hestaslys skráð hjá Bráðamótttöku Landspítalans, sum alvarleg og oft er ástæðan sú að hesturinn fælist og tekur á rás. Nú ætla þessir hópar að leggja sig fram við að sýna hver öðrum gagnkvæma virðingu og tillit. Í því augnamiði var gert sérstakt myndband um það sem hafa þarf í huga í kringum hesta svo þeir hvekkist ekki. Fulltrúar tólf félaga undirrituðu sáttmálann, þar á meðal Guðni Halldórsson,formaður Landssambands hestamanna.